
Београд, 3. јун 2007. године
Друштво судија Србије и Удружење тужилаца и заменика јавних тужилаца Србије били су домаћини међународне конференције  «Независност правосуђа и искушења транзиције» у  суботу, 2. јуна 2007. године у Палати правде у Београду. У раду конференције је учествовало је више од 100 представника струковних удружења судија и тужилаца из БиХ, Македоније, Словеније, Хрватске, Црне Горе, Бугарске, Румуније,  као и међународног удружења судија и тужилаца  МЕДЕЛ, које окупља судије и тужиоце  из Белгије,  Грчке, Италије, Кипра, Немачке, Пољске, Португалије, Француске, Чешке и Шпаније. Учествовали су и  стручњаци Савета Европе,  

Разменом искустава учесници су уочили  истоветне или сличне проблеме у очувању независности правосуђа како у државама у транзицији   и у онима које су кроз тај процес прошле, тако и у државама «старих демократија» и закључили да се, ради успостављања права грађана на правично суђење, проблеми правосуђа суштински   решавају:   

- коренитом и свеобухватном променом правосудног система а не простом променом постојећих  судија и тужилаца 

- успостављањем чврстих гатранција независности и самосталности Високог савета судства и Државног већа тужилаца, како кроз стварање правног оквира за избор  њихових чланова из реда судија и тужилаца на предлог њихових колега, тако и стварањем услова за њихов рад кроз одговарајући буџет, просторне и техничке услове рада и  довољан броја запослених у њиховој служби  

- успостављањем одговарајућих упоредивих  критеријума  стручности, оспособљености и достојности  кандидата који се бирају за судије и тужиоце и објективизираних мерила за континуирано вредновање њиховог рада, као искључиве основе за напредовање, одговорност и разрешење

- обуком (почетном и сталном) судија и тужилаца, која ће представљати њихово право али и обавезу, ради овладавања теоријским и практичним знањима и вештинама у циљу слободоумног, стручног и независног испуњења дужности на правилан и ефикасан начин, под надзором Високог савета судства односно Државног већа тужилаца, 

- успостављањем система дисциплинске одговорности судија и тужилаца која је противтежа и гаранција њихове независности 

